Document ID: 31999R1373

Nariadenie Komisie (ES) č. 1373/1999
z 25. júna 1999,
ktorým sa mení a dopĺňa nariadenie (ES) č. 2848/98 o sektore nespracovaného tabaku a ktorým sa stanovujú zaručené prahové množstvá, ktoré možno previesť na inú skupinu odrôd zo zberu v roku 1999
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2075/92 z 30. júna 1992 o spoločnej organizácii trhu s nespracovaným tabakom [1], naposledy zmenené a doplnené nariadením (ES) č. 660/1999 [2], a najmä na jeho články 7 a 9 (4),
(1) keďže bod C prílohy V k nariadeniu Komisie (ES) č. 2848/98 z 22. decembra 1998, ktorým sa ustanovujú podrobné pravidlá uplatňovania nariadenia Rady (EHS) č. 2075/92, pokiaľ ide o systém prémií, pestovateľské kvóty a špecifickú pomoc pre skupiny pestovateľov v sektore nespracovaného tabaku [3], naposledy zmenenému a doplnenému nariadením (ES) č. 731/1999 [4], vylučuje z variabilnej prémie šarže odpredané za cenu medzi minimálnou cenou a minimálnou cenou plus 40 % pre každú skupinu odrôd pestovaných skupinou pestovateľov;
(2) keďže Komisia bola upozornená na tabak s veľmi nízkou obchodnou hodnotou, ktorý nie je spôsobilý na poskytnutie variabilnej časti prémie, ako ju stanovuje bod C prílohy V k nariadeniu (ES) č. 2848/98; keďže by sa vzhľadom na túto veľmi nízku obchodnú hodnotu malo umožniť vylúčenie ostatných kategórií nekvalitného tabaku s obchodnou cenou pod minimálnou cenou plus 40 % z nároku na variabilnú prémiu; keďže vyššie uvedený bod C prílohy V je potrebné zmeniť a doplniť, aby umožňoval každému členskému štátu pre zber v roku 1999 zvýšiť prah, od ktorého sa tabak vylúči z nároku na variabilnú prémiu, aby sa zlepšilo naplnenie potreby zvyšovania kvality tabaku v každom členskom štáte;
(3) keďže článok 9 nariadenia (EHS) č. 2075/92 zaviedol pestovateľské kvóty pre rozličné skupiny odrôd tabaku; keďže jednotlivé kvóty boli na rok 1999 rozdelené medzi pestovateľov na základe zaručených množstiev stanovených v článku 3 nariadenia (ES) č. 660/1999; keďže podľa článku 9 (4) nariadenia (EHS) č. 2075/92 môže Komisia poveriť členské štáty, aby časť svojho prideleného zaručeného množstva previedli na iné skupiny odrôd; keďže tieto prevody nespôsobia vznik dodatočných nákladov EPUZF a nebudú mať za následok zvýšenie celkového prideleného zaručeného množstva členskému štátu;
(4) keďže toto nariadenie by sa malo uplatňovať pred konečným termínom uzatvárania pestovateľských zmlúv ustanoveným v článku 55 (3) nariadenia (ES) č. 2848/98;
(5) keďže opatrenia ustanovené v tomto nariadení sú v súlade so stanoviskom Riadiaceho výboru pre tabak,
PRIJALA TOTO NARIADENIE:
Článok 1
Pre zber v roku 1999, v súlade s článkom 22 (4) nariadenia (ES) č. 2848/98, sú členské štáty oprávnené previesť zaručené prahové množstvá ustanovené v prílohe k tomuto nariadeniu z jednej skupiny odrôd na inú skupinu.
Článok 2
Bod C prílohy V k nariadeniu (ES) č. 2848/98 sa dopĺňa o túto vetu:
"Pre zber v roku 1999 však každý členský štát môže pred 30. júlom stanoviť väčšie rozpätie ako 40 %, o ktoré sa zvýši minimálna cena."
Článok 3
Toto nariadenie nadobúda účinnosť v deň svojho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. júna 1999

Labels: 3
17
6